Diari Oficial de la Generalitat Valenciana


Sumari del DOGV 3250, del 26-05-1998 (1998/3756)

RESOLUCIÓ de 28 d'abril de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni-marc de col·laboració entre la Conselleria de Benestar Social i l'Il·lustre Col·legi d'Advocats d'Alacant, per a la creació d'un Servei d'Atenció Jurídica a la Dona.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3250

Data del DOGV
:   26-05-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/3756


Data del document
:   28-04-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 28 d'abril de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni-marc de col·laboració entre la Conselleria de Benestar Social i l'Il·lustre Col·legi d'Advocats d'Alacant, per a la creació d'un Servei d'Atenció Jurídica a la Dona. [1998/X3756]
  
Subscrit, després de la tramitació prèvia reglamentària, entre la Conselleria de Benestar Social i l'Il·lustre Col·legi d'Advocats d'Alacant, el dia 13 de febrer de 1998, un Conveni-marc de col·laboració per a la creació d'un Servei d'Atenció Jurídica a la Dona, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0464/98, i que figura com a annex d'aquesta resolució.
  
València, 28 d'abril de 1998.- La subsecretària del Secretariat del Govern i Relacions amb les Corts: Catalina Escuín Palop.
  
Conveni-marc de col·laboració entre la Conselleria de Benestar Social i l'Il·lustre Col·legi d'Advocats d'Alacant, per a la creació d'un servei d'atenció jurídica a la dona
  
 València, 13 de febrer de 1998
  
D'una part l'Hble. Sra. Marcela Miró Pérez, consellera de Benestar Social, fent ús de les facultats que li confereixen l'art. 35 de la Llei 5/1983, de Govern Valencià, i el Decret 37/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Benestar Social, i especialment autoritzada per a la signatura d'aquest conveni en virtut de l'acord del ple del Consell, adoptat en la sessió de 3 de febrer de 1998.
  
De l'altra part l'Excm. Sr. Mariano Caballero Caballero, degà de l'Il·lustre Col·legi d'Advocats d'Alacant.
  
Ambdues parts, en la representació que detenten, es reconeixen capacitat legal suficient per a l'atorgament d'aquest conveni i amb aquesta finalitat,
  
Manifesten
  
I. La Conselleria de Benestar Social, a través de la Direcció General de la Dona, té atribuïdes entre les seues funcions la de "prevenir i si s'escau contribuir a eliminar tota situació d'abús o de discriminació directa o indirecta de la dona, així com coadjuvar en la tramitació de les denúncies que es formulen contra tals situacions", d'acord amb el que disposa l'art. 16 del Decret 37/1997, del Govern Valencià, amb el qual s'aprova el Reglament Orgànic i Funcional de l'esmentada Conselleria.
  
II. Per la seua part, l'Il·lustre Col·legi d'Advocats d'Alacant, en el seu interès per coadjuvar a la protecció dels drets de les ciutadanes/ciutadans i dels drets a la tutela judicial efectiva i a la defensa, és conscient de la necessitat d'optimar els recursos econòmics i els mitjans materials i humans disponibles per a això.
  
III. Ambdues parts, en compliment d'aquests fins i objectius, coincideixen en el seu interès de realitzar accions conjuntes per conjuminar esforços a fi d'establir les mesures necessàries que faran efectiu el principi d'igualtat de l'home i la dona en tots els àmbits de la vida política, econòmica, cultural i social de la Comunitat Valenciana.
  
Vist açò, les parts compareixents acorden la formalització d'aquest conveni de col·laboració, que es regirà per les següents
  
Clàusules
  
Primera
  
És objecte d'aquest conveni l'establiment d'un servei d'Atenció Jurídica a la Dona, de caràcter gratuït, amb la finalitat següent:
  
a) Evacuar totes les consultes extrajudicials que no exigesquen la designació d'un lletrat de torn d'ofici, així com prestar la informació oportuna que requeresca la sol·licitant, dirigint i orientant la dona cap a les institucions i els organismes competents per a la resolució del problema.
  
b) Quan l'assumpte exigesca la designació de lletrat i/o procurador, es realitzaran les activitats següents:
  
1. Informar a les dones dels requisits que exigeix la llei per gaudir i obtenir el dret de justícia gratuïta, si hi tinguera dret, facilitar els documents que caldrà formalitzar amb aquesta finalitat i demanar al respectiu col·legi professional el nomenament del col·legiat que per torn corresponga i notificar aquesta designació a la sol·licitant. El lletrat designat promourà el reconeixement judicial del dret a litigar de forma gratuïta.
  
2. Informar a la sol·licitant de les conseqüències de la no obtenció del dret a la justícia gratuïta.
  
3. Determinar amb la màxima precisió el procediment judicial que caldrà iniciar si s'escau, a fi d'evitar designacions que després hauran de ser renunciades perquè estiga la sol·licitud incorrectament formalitzada o perquè corresponga a una altra jurisdicció o competència.
  
Segona
  
El Servei d'Atenció Jurídica a la Dona serà prestat per lletrats amb experiència seleccionats de comú acord per l'Il·lustre Col·legi d'Advocats i la Direcció General de la Dona, entre aquells professionals que hauran realitzat l'assistència al detingut i acrediten una permanència mínima de cinc anys en el Torn d'Ofici en qualsevol de les seues matèries.
  
A més, hauran d'haver realitzat profitosament un curset de preparació per a la problemàtica específica que tractaran, organitzat conjuntament pel Col·legi d'Advocats i la Direcció General de la Dona.
  
Tercera
  
Les condicions de treball seran les següents:
  
\* El servei es prestarà en la seu de la Direcció General de la Dona d'Alacant, c/García Andreu, 12 i es garantirà a les sol·licitants les condicions mínimes d'intimitat.
  
\* El servei es prestarà els dimarts de 16.00 fins les 19.00 hores i els divendres de 10 a 13 hores, amb exclusió dels dies festius.
  
\* La prestació del servei serà retribuïda a raó de 19.400 PTA/dia.
  
\* Semestralment, els lletrats que presten el servei es comprometran a posar a disposició de la Direcció General de la Dona la informació necessària per realitzar l'estadística corresponent al treball realitzat, que comprendrà nombre de sol·licituds, motius de l'atenció, edats de les interessades i la resta de dades que establirà la Direcció General de la Dona.
  
\* Els impresos per a la sol·licitud de la justícia gratuïta seran facilitats per la Direcció General de la Dona i seran confeccionats per l'Il·lustre Col·legi d'Advocats d'Alacant.
  
Quarta
  
Aquest conveni, que té caràcter de marc, tindrà vigència indefinida, llevat que qualsevol de les parts el denuncie de forma motivada i amb una antelació de dos mesos.
  
No obstant això, si per causes imputables al Col·legi d'Advocats d'Alacant, o als professionals que presten el servei, no es porta a bon terme el treball encomanat i/o no s'executa la prestació corresponent a cada exercici, la Conselleria de Benestar Social, amb l'audiència prèvia del Col·legi Oficial, podrà dur a cap la resolució unilateral d'aquest conveni.
  
Cinquena
  
La Generalitat Valenciana assumeix el compromís de sufragar les despeses de la prestació del servei estipulat en la clàusula tercera, conformement amb les disponibilitats pressupostàries de cada exercici. En virtut d'això, durant el primer trimestre de cada exercici pressupostari es formalitzarà el corresponent conveni singular de desenvolupament d'aquest conveni-marc, en el qual s'especificarà l'aplicació pressupostària que haurà de finançar el servei, així com el règim de pagament i justificació que caldrà adaptar, en tot cas, al que preveu el text refós de la Llei d'Hisenda Pública de la Generalitat Valenciana, de la llei de pressupostos i la resta de normes de desplegament.
  
Sisena
  
La Conselleria de Benestar Social no adquirirà cap obligació respecte de les/dels lletrats que presten directament el servei, si s'escau, així com respecte de tercers, inclosa l'administració Tributària i la Seguretat Social.
  
Setena
  
El Col·legi d'Advocats d'Alacant assumeix la responsabilitat sencera respecte de les obligacions econòmiques que sorgesquen del pagament del servei als advocats que el presten i aplicarà amb aquesta finalitat les quantitats aportades per la Generalitat, d'acord amb el que preveu la clàusula cinquena d'aquest conveni.
  
Vuitena
  
Es constituirà una comissió mixta paritària, encarregada de la coordinació, control i supervisió de les accions que caldrà realitzar en desplegament d'aquest conveni, els representants de la qual seran designats per la consellera de Benestar Social i el degà de l'Il·lustre Col·legi d'Advocats d'Alacant, els qual resoldran de comú acord totes les incidències que es produesquen per raó del servei.
  
Novena
  
En allò no previst en aquest conveni marc se seguirà el que disposa la Llei d'Hisenda Pública i la normativa sobre convenis de la Generalitat Valenciana i la resta de normes del dret administratiu i, si no n'hi ha, en les normes de dret privat que pogueren ser d'aplicació amb caràcter subsidiari.
  
I com a prova de conformitat amb l'exposat signen ambdues parts en còpia doble al lloc i en la data a dalt indicats.
  
El degà del Col·legi d'Advocats d'Alacant,
  
MARIANO CABALLERO CABALLERO
  
La consellera de Benestar Social,
  
MARCELA MIRÓ PÉREZ